Okresná prokuratúra Galanta 
Obrancov mieru 2, 924 29 Galanta 1 	

Sp. zn. : 2 Pv 202/15/2202	Galanta, 14.7.2015
EEČ : 2-17-166-2015

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátorka Okresnej prokuratúry Galanta
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
ako otec XXXXX XXXXX, nar. XXXXX, bytom u matky XXXXX v XXXXX, hoci mu zo zákona o rodine vyplýva povinnosť vyživovať svoje dieťa, pričom rozsah vyživovacej povinnosti mu bol určený rozsudkom Okresného súdu v Galante sp. zn. 24P 48/2014 zo dňa 11. 12. 2014, právoplatným dňa 19. 12. 2014, ktorým bol zaviazaný prispievať na výživu svojej maloletej dcéry XXXXX XXXXX  sumou 300,- Eur mesačne, vždy do 15-teho dňa toho ktorého mesiaca vopred k rukám matky XXXXX, si túto povinnosť voči svojej dcére v XXXXX a všade tam, kde sa zdržiaval, riadne a pravidelne neplnil od mesiaca január 2015 do mesiaca jún 2015 vrátane, čím mu za uvedené obdobie vznikol dlh na zameškanom výživnom v celkovej výške 1.800,- Eur,

lebo zanikla trestnosť činu

Odôvodnenie:
Poverený príslušník Okresného riaditeľstva PZ v Šali, Odboru poriadkovej a dopravnej polície Obvodného oddelenia PZ Šaľa uznesením ČVS: ORP-127/SA-SA-2015 zo dňa 20. 4. 2015 v  zmysle § 199 ods. 1 Trestného poriadku začal trestné stíhanie a súčasne podľa § 206 ods. 1 Trestného poriadku vzniesol obvinenie XXXXX za prečin zanedbania povinnej výživy  podľa § 207 ods. 1 Trestného zákona na tom skutkovom základe, ako je uvedené vo výrokovej časti tohto uznesenia. 

	Podľa § 207 ods. 1  Trestného zákona prečinu zanedbania povinnej výživy sa dopustí ten, kto najmenej tri mesiace v  období dvoch rokov neplní, čo aj z  nedbanlivosti, zákonnú povinnosť vyživovať alebo zaopatrovať iného.

	V  priebehu skráteného vyšetrovania boli k  predmetnej trestnej veci vypočutí obvinený XXXXX a svedkyňa - poškodená XXXXX. Do vyšetrovacieho spisu boli zadovážené listinné dôkazy, ako napr. rozsudok Okresného súdu Galanta sp. zn. 24P 48/2014 zo dňa 11. 12. 2014, fotokópie poštových peňažných poukazov potvrdzujúce čiastočné a postupné uhrádzanie zameškaného  výživného na mal. XXXXX XXXXX obvineným, výpis zo živnostenského registra,  správy a vyjadrenia z ÚPSVaR XXXXX, lustrácie v policajných evidenciách na obvineného a iné listinné dôkazy. 

	Obvinený XXXXX sa pri výsluchu dňa 11. 6. 2015 k spáchaniu predmetného prečinu priznal. Pri výsluchu okrem iných skutočností uviedol, že už 15 rokov pracuje ako samostatne zárobkovo činná osoba, pričom jeho príjem závisí od množstva vykonanej práce. Svoju vyživovaciu povinnosť si neplnil z toho dôvodu, nakoľko v danom období nemal dostatok príjmov. Má záujem o riadne plnenie si svojej vyživovacej  povinnosti, avšak nie vždy je to pre neho možné v takom rozsahu, ako mu bolo určené rozhodnutím súdu. Taktiež uviedol, že v čo najkratšej dobe sa pokúsi uhradiť zameškané výživné, o čom aj doloží potvrdenie do vyšetrovacieho spisu. So svojou dcérou  sa nestretáva, nakoľko má zlé vzťahy s jej matkou, svedkyňou- poškodenou XXXXX.

	Svedkyňa- poškodená  XXXXX bola k okolnostiam skutku vypočutá dňa 2. 6. 2015 a dňa 1. 7. 2015. Pri výsluchu dňa 1. 7. 2015 sa vyjadrila, že obvinený XXXXX jej zasielal sumy výživného na ich spoločnú dcéru v danom období od januára 2015 v nepravidelných úhradách a v rôznych sumách, avšak do dňa uskutočnenia jej výsluchu jej uhradil zameškané výživné za obdobie od januára 2015 do júna 2015 vrátane v plnom rozsahu. Mal. XXXXX počas uvedeného obdobia hmotnou núdzou netrpela, jej potreby hradila z vlastných zdrojov. 
Dňa 7. 7. 2015 predložil poverený príslušník PZ na Okresnú prokuratúru Galanta vyšetrovací spis s návrhom na zastavenie trestného stíhania z dôvodu zániku trestnosti činu, nakoľko obvinený si svoju vyživovaciu povinnosť dodatočne splnil a zvyšnú časť dlžného výživného v sume 1.210,- Eur v plnej výške uhradil dvoma poštovými peňažnými poukazmi zo dňa 17. 6.2016 a dňa 29. 6. 2015 adresovanými XXXXX, ktorú skutočnosť svedkyňa- poškodená potvrdila do zápisnice o jej výsluchu zo dňa 1. 7. 2015. 
             Podľa ustanovenia § 86 odsek 1 písm. a) Trestného zákona trestnosť trestného činu zanedbania povinnej výživy (§ 207) zaniká, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.
	Dodatočným uhradením dlžného výživného obvinený XXXXX splnil podmienky osobitného ustanovenia o účinnej ľútosti podľa § 86 odsek 1 písm. a) Trestného  zákona, a nakoľko neplnenie vyživovacej povinnosti nemalo trvalo nepriaznivé následky, trestnosť činu- zanedbania povinnej výživy podľa § 207 ods. 1 Trestného zákona zanikla.
	Pretože trestnosť činu zanikla, bolo potrebné rozhodnúť tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok.

JUDr. Michaela Jančárová
prokurátorka